Eva Kjer Hansen (V), 2004-02-18:
Jeg synes, der har været megen fokus på børnefamilierne gennem de seneste 2 år.
Der er indført 1 års fleksibel barselorlov
, så børnefamilierne kan tilrettelægge orloven, som det nu passer dem bedst. Det er via lovgivningen sikret, at den enkelte lønmodtager og arbejdsgiver kan aftale deltidsarbejde.
Nu er der indført frit valg mellem offentlig og privat pasning.
Der er frit valg på tværs af kommunegrænser, og kommunerne kan vælge at yde tilskud til forældre, der ønsker selv at passe deres børn.
I Venstre har vi den holdning, at det offentlige skal bidrage væsentligt til udgifterne til børnepasning, men at det er den enkelte familie, der selv tager stilling til, hvilken børnepasning man ønsker at benytte sig af.
I Vejle har man f.eks. succes med at tilbyde moduler, hvor institutionerne får betaling for præcis den tid, børn passes, og for det antal børn, der passes.
Det er positivt, at også en SF-borgmester på den måde er med til at videreudvikle de forskellige børnepasningsordninger.
For tiden behandler vi et forslag om pædagogiske læreplaner for at sikre, at de enkelte dagtilbud får tænkt igennem, hvordan man kan bibringe børnene forskellige kompetencer.
Der er fokus på indholdet og på kvaliteten af pasningen.
Vi er i gang med at drøfte en anbringelsesform, hvor der i langt højere grad skal satses på inddragelse af familierne og de ressourcer, familierne selv kan bidrage med.
Det er ikke vanskeligt for mig at fremhæve initiativ på initiativ, hvor vi har fokus på børnefamilierne, men når det måske kniber for SF at huske disse initiativer og de ikke har fæstnet sig så stærkt i SF's bevidsthed, så skyldes det jo nok, at SF i mange tilfælde har stemt imod de konkret nævnte forslag.
Det samme gør sig jo gældende i forhold til både skattestoppet og de skattelettelser, der nu er taget hul på.
Der er indført beskæftigelsesfradrag, og grænsen for mellemskatten flyttes, så et LO-par allerede i år har 5.300 kr. ekstra til rådighed.
I 2007 vil dette beløb udgøre 10.300 kr.
Jeg deler i øvrigt til fulde hr. Holger K. Nielsens kommentar til Socialdemokratiets og De Radikales såkaldte fleksible skattestop.
Det er svært at se de politiske perspektiver i det alternative skattestop, som S og R forhandler om, har hr. Holger K. Nielsen udtalt.
Jeg håber, at SF's ordfører her i dag vil uddybe disse kommentarer og også gøre det klart, om det simpelt hen indebærer, at SF er direkte imod et såkaldt fleksibelt skattestop og ikke vil samarbejde med de nævnte partier om sådan noget.
En øget boligbeskatning og flere og højere grønne afgifter vil ikke mindst ramme børnefamilierne, og derfor synes jeg da også, at Socialdemokratiet og De Radikale skylder at fortælle børnefamilierne, især de 67 pct. af børnefamilierne, der bor i ejerbolig, hvad deres skatteforslag vil betyde for lige netop de familier.
Skal det fleksible skattestop være lige så fleksibelt, som skattestigningerne var det under Nyrupregeringen?
Der så vi jo, hvordan de grønne afgifter for en LO-familie med to børn i lejebolig og med bil steg fra 5.690 kr. i 1993 til 10.050 kr. i 2001.
Eller kan den socialdemokratiske eller den radikale ordfører i dag garantere, at de grønne afgifter ikke kommer til at stige med den nye form for skattestop, som de to partier har været ude med?